b'\n_START_ARTICLE_\nOgenj in pepel\n_START_SECTION_\nZgodba\n_START_PARAGRAPH_\n1. dejanje: Te\xc5\xbeko bolnega senatorja skrbi za h\xc4\x8derko Tanjo, rad bi jo poslal v \xc5\xa0vico na varno. Tanja pa no\xc4\x8de pustiti o\xc4\x8deta samega, rada ga ima, \xc4\x8deprav je nesre\xc4\x8dna zaradi njegovega politi\xc4\x8dnega delovanja, s katerim si po njenem prepri\xc4\x8danju ma\xc5\xbee roke in si ogro\xc5\xbea zdravje. Pridejo Savo, Iris in Tojan, ta prinese vest, da prihaja kurir od vlade v Londonu. Senator skli\xc4\x8de za zve\xc4\x8der sestanek, potem posvari Sava zaradi njegove pretirane \xc5\xbeelje po uspehu in Iris zaradi njene lahko\xc5\xbeivosti in lova za u\xc5\xbeitku. "Pridigo" prekine padre Giovanni, ki se pride pozanimat za senatorjevo zdravje, v resnici pa zato, da bi izvedel, kaj je novega. Od usmiljenke, ki je njegova vohunka v hi\xc5\xa1i, izve za prihod kurirja. Tanja odlo\xc4\x8dno nastopi, odpelje o\xc4\x8deta po\xc4\x8divat, sama pa se zate\xc4\x8de k hi\xc5\xa1niku Robu in mu zaupa svoje pomisleke in dvome. Robu so pred kratkim ustrelili sina, zato je trdno za odporni\xc5\xa1ko gibanje. - V tem pride napovedani kurir. Tanja v njem prepozna Franceta, svojo \xc5\xa1e skoraj otro\xc5\xa1ko ljubezen, ki je bil nekaj let zaprt zaradi komunizma. France ji pove, da je poro\xc4\x8den, Tanja pa obljubi, da ga ne bo izdala._NEWLINE_2. dejanje: France je kot "kurir" pri\xc5\xa1el v hi\xc5\xa1o po sledi \xc4\x8crne roke, ho\xc4\x8de izvedeti ime tistega, ki jo vodi. Za sodelovanje pridobi Roba in Tanjo. Prihajajo udele\xc5\xbeenci sestanka, France se spretno otepa Iris, ki bi ga rada zapeljala. Na sestanku France "poro\xc4\x8da", Savo pa se razkrije kot organizator in prista\xc5\xa1 \xc4\x8crne roke; to senatorja, ki prisega na parlamentarne metode, tako prizadene, da dobi sr\xc4\x8dni napad. Pojavi se padre Giovanni, zmagoslavno razkrinka Franceta kot komunisti\xc4\x8dnega agenta in pove, da je hi\xc5\xa1a obkoljena. France vsem zabrusi resnico v obraz, plane na vrt, a ga obstrelijo in ujamejo._NEWLINE_3. dejanje: Senator je hudo bolan, ob njen je Tanja, toda odsotna, v skrbeh misli na Franceta in njegovo usodo. Padre Giovanni z maziljenim cinizmom prinese Tanji "spomin\xc4\x8dek" in zadnji pozdrav - Franceta so po hudem mu\xc4\x8denju ob zori ustrelili. Ko prideta \xc5\xa1e Savo in Iris, Tanja spozna vso njihovo ni\xc4\x8dvrednost, zave se, da jih vse sovra\xc5\xbei in zani\xc4\x8duje. Po zvezi, ki ji jo je bil povedal France, sporo\xc4\x8di ime \xc4\x8drnorokca Sava. Ko ta po brutalnem razgovoru s senatorjem odide, ga pred hi\xc5\xa1o ustrelijo. Tanja je v tej te\xc5\xbeki preizku\xc5\xa1nji dozorela. O\xc4\x8detu pove za svoje dejanje in za svojo odlo\xc4\x8ditev, da bo zapustila svet la\xc5\xbei, izkori\xc5\xa1\xc4\x8danja in hinavstva; tu je vse mrtvo, je pepel, ki ga bo brez sledi raznesel veter, v njej pa gori vera za novo \xc5\xbeivljenje. Za senatorja je to preve\xc4\x8d, spozna, da je vse izgubil, da ga je povozil kruti \xc4\x8das; odpove mu srce, Tanja pa se z \xc5\xbealostjo, a trdno poslovi od njega za zmeraj.'